2-ci Ordu Korpusu (Azərbaycan)

2-ci Ordu Korpusu — Beyləqan korpusu olaraq da adlandırılan Azərbaycan Quru Qoşunlarının regional bir hərbi birləşməsi. Bölmələrinin əksəriyyəti Ermənistanın uzun illər işğal atında saxladığı Qarabağla təmas xəttində, xüsusən də Xocavənd rayonu və qismən Azərbaycan-İran sərhədində yerləşirdi. Hal-hazırda korpusa general-mayor Vilayət Quliyev rəhbərlik edir. Diqqət çəkən hərbçiləri arasında Xocavənd Rayon İcra Hakimiyyətinin başçısı Eyvaz Hüseynov da var.

 Tarix 
Korpus 3 mart 1992-ci ildə o dövrdə Azərbaycanın Müdafiə naziri general-mayor Tahir Əliyevin müvafiq əmri ilə qurulmuşdur. 90-cı illərdə sıralarında olan bölmələr arasında 161-ci motoatıcı briqadası da var idi. Qurulduqdan qısa müddət sonra cəbhəyə göndərilən hərbi hissə Birinci Dağlıq Qarabağ müharibəsi zamanı Füzuli rayonunun, eləcə də Qırmızı Bazar, Şişkaya və Qacarın müdafiəsində əsas zərbə qüvvəsi rolunu oynamışdı. Füzulidəki Babı, Arayatlı, Mollaməhərrəmli, Əhmədalılar, Şükürbəyli və digərlərini ermənilərdən almağa müvəffəq olur.

2013-cü ildə Müdafiə naziri Zakir Həsənov keçmiş nazir Səfər Əbiyevin "qalası" sayılan korpusa baş çəkir, bir çox rəhbərlik strukturlarında dəyişikliklər olduğunu, o cümlədən Əbiyevin dövründə vəzifədən kənarlaşdırılmayan 50-yə yaxın zabitin vəzifələndirildiyini elan edir. Korpus 2016-cı ildə Aprel döyüşləri zamanı strateji yüksəkliklərin ələ keçirilməsində böyük rol oynayır. 2020-ci ildə İkinci Qarabağ müharibəsi zamanı korpus Xocavənd rayonunda Ermənistan Silahlı Qüvvələrinə qarşı əməliyyatlarda iştirak edir. Arazboyu əməliyyatlar və Laçın döyüşlərində iştirak edir. 9 oktyabrda Hadrutun və səkkiz kəndin korpus tərəfindən geri alındığı elan edilir.  20 oktyabr tarixinə qədər bölgədəki on üç kənd daha korpusun nəzarətinə keçir. 23 oktyabrda Prezident İlham Əliyev 2-ci Ordu Korpusunun 706-cı motoatıcı briqadasının komandiri Şükür Həmidovun Qubadlı rayonundakı əməliyyatlar zamanı şəhid olması münasibətilə valideynlərinə baş sağlığı diləyir.

 Tərkibi 
 Qərargahı (Beyləqan)
 2-ci Motoatıcı briqada
 4-cü motoatıcı briqada
 6-cı motoatıcı briqada
 8-i motoatıcı briqada
 13-cü motoatıcı briqada
 14-cü motoatıcı briqada
 18-ci motoatıcı briqada

 Təltifləri 
Döyüş əməliyyatları zamanı hərbi hissənin bir sıra hərbi qulluqçularına fəxri adlar, orden və medallar verilib. Dörd nəfər Azərbaycanın Milli Qəhrəmanı adına layiq görülənlərdir. Orden və medallarla təltif olunanlar:

 "Azərbaycan Bayrağı" ordeni - 15
 "Vətənə xidmətə görə" ordeni - 9
 "Vətən uğrunda" medalı  - 1
 "Şücaətə görə" medalı- 2
  "Hərbi xidmətdə fərqlənməyə görə"  3-cü dərəcəli medalı - 1

 Komandanları 

 General-leytenant Yaşar Aydəmirov (2002-ci ilə qədər)
 General-mayor Mahmud Həmzəyev (2002-2010-ci ilə qədər)
 General-leytenant: Ayaz Həsənov (2014-ci il oktyabra qədər)
 General-leytenant: Mais Bərxudarov (2014-2024 oktyabr'a qədər)
 General-mayor: Vilayət Quliyev (2024-h.h)

 İstinadlar 

Kateqoriya:Azərbaycan ordu korpusları